אין לך מילה

אין לך מילה הוא מיני-אלבום מאת הזמר והיוצר הישראלי עברי לידר. האלבום יצא לאור ב-10 בפברואר 2026, תאריך שנבחר לציון יום הולדתו ה-52 של לידר. האלבום כולל ארבעה שירים.

 רקע והפקה 
העבודה על המיני-אלבום נבעה מרצונו של לידר לגוון את עשייתו האמנותית ולהתנסות לראשונה בקריירה שלו בעמדת "המבצע" בלבד, המפרש יצירה של אדם אחר, בשונה מאלבומיו הקודמים בהם היה היוצר הבלעדי או המרכזי של הטקסטים והלחנים. החיבור לפרויקט נוצר בעקבות מפגש עם היוצר טל קסטיאל. קסטיאל הזמין את לידר לאולפן ההקלטות והשמיע לו סקיצות, ולידר תיאר את המפגש כ"חיבור קסום" וכקסם שהוא רצה לקחת בו חלק. לידר ציין כי הבחירה בקסטיאל נבעה מהערכתו לקול ה"חד, החשוף והרגיש" של היוצר. האלבום הוגדר על ידי לידר כ"מתנה" שהעניק לעצמו ולקהל לרגל יום הולדתו ה-52, והעבודה עליו התבצעה בחודשים שקדמו ליציאתו, סמוך לפברואר 2026.

ההקלטות נערכו באולפן של טל קסטיאל. מלבד שיתוף הפעולה המרכזי עם קסטיאל, שהופקד על כלל המילים והלחנים באלבום, ההפקה המוזיקלית כללה מספר מוזיקאים נוספים. על העיבודים היו אחראים המפיקים עדן אטד, רז קופרמן ונוריאל ישר. הפקת האלבום נתמכה על ידי חברת הרכב וולוו, שיתוף פעולה מסחרי שליווה את יציאת הפרויקט.

השקת האלבום לוותה בקמפיין שיווקי שהתמקד באלמנט ההפתעה ובאיחוד המחודש עם הדוגמנית בר רפאלי. לקראת ההשקה, פרסם לידר בחשבון האינסטגרם שלו סרטון משותף עם רפאלי, תוך שימוש בסאונד ויראלי מטיקטוק, כשהוא מציין את התאריך 10.2 בלבד. האלבום יצא בהפתעה ביום הולדתו של לידר. המהלך השיווקי המרכזי היה הווידאו קליפ לשיר הנושא, ששווק כ"סרט המשך" לקליפ "נסיכה שלי" משנת 2018. הקליפ הציג את אותן דמויות שגילמו לידר ורפאלי שמונה שנים קודם לכן, כשהן חוות את דעיכת היחסים והמשבר הזוגי.

 הרכב מוזיקלי ותוכן 
התמה המרכזית במיני-אלבום היא התמודדות עם מערכות יחסים, בדגש על שלבי דעיכה, משבר ופרידה. הטקסטים באלבום מתארים דינמיקה זוגית הנמצאת על סף פירוק, תחושות של אכזבה מהשגרה, בדידות וכמיהה לקשר.

האלבום מתאפיין בקונספט נרטיבי ייחודי המהווה "סרט המשך" ליצירה קודמת של לידר. הווידאו קליפ לשיר הנושא ממשיך את העלילה שהוצגה בקליפ "נסיכה שלי", ומציג את אותן הדמויות שמונה שנים מאוחר יותר. בעוד היצירה הקודמת הציגה צדדים מסוימים של הזוגיות, האלבום הנוכחי מציג את "החלום ושברו", את הניכור ואת הכאב שנותר בחלוף הזמן. רובד נוסף בקונספט האלבום הוא נקודת המבט: שלושה מתוך ארבעת שירי האלבום נכתבו מתוך פרספקטיבה נשית.

המאפיין המוזיקלי הבולט ביותר באלבום הוא השינוי בתפקידו של לידר בשרשרת היצירה. לראשונה בקריירה שלו, משמש לידר כ"מבצע" בלבד ליצירה שנכתבה והולחנה במלואה על ידי אדם אחר – היוצר טל קסטיאל. מבחינה סגנונית, ההפקה המוזיקלית משלבת בין אלמנטים קלאסיים לעכשוויים -  שיר הנושא מתואר כבלדת פסנתר קלאסית, המשמשת כבסיס המלודי, עליה מוספים רבדים של נגיעות מודרניות בהפקה. הסאונד הכללי מתואר כאינטימי, נוגה ורגשי, המשרת את הטקסטים החשופים.

 יציאה וקידום 
בראיון שהעניק ביום ההשקה, ציין לידר במפורש כי הוא משחרר "ארבעה שירים חדשים בבת אחת", מהלך שהגדיר כדבר שלא זכור לו שעשה בעבר. אף שלא שוחררו סינגלים מקדימים, השיר "אין לך מילה" מתפקד כסינגל המוביל של הפרויקט. הוא היחיד מבין שירי האלבום שלווה בווידאו קליפ שפורסם במקביל ליציאת האלבום ב-10 בפברואר 2026.

 ביקורות 
עם יציאתו לאור של המיני-אלבום, התגובות בתקשורת ובקרב מבקרי המוזיקה היו חיוביות והתמקדו בעומק הרגשי של היצירה ובשינוי האמנותי שביצע עברי לידר.

מבקר המוזיקה יובל אראל הגדיר את האלבום כ"יצירה קטנה בהיקפה אך גדולה בעוצמתה הרגשית". הוא תיאר את האלבום כ"מדויק וממוקד", המבקש מהמאזין להקשיב למה שנאמר בין המילים. אראל ציין לשבח את האומץ של לידר להתנסות ולשים עצמו בעמדת המבצע המתמסר לטקסטים של אחר, והגדיר זאת כ"מפגש מעניין שמוסיף רובד נוסף לעשייה המוזיקלית שלו". במסגרת ראיונות רדיו שנערכו ביום ההשקה, הביעו המראיינים התלהבות מהסגנון המוזיקלי. בתוכנית הרדיו של רון שלום ויואב כהן ב-103fm, תיאר שלום את שיר הנושא כ"בלדה יפהפייה" וכשיר עצוב ה"נוגע בנימי הנשמה".

 רשימת רצועות 

 כל המילים נכתבו על ידי טיל קסטיאל, אלא אם צוין אחרת.
 כל הקצועות הופקו על ידי עדן אטד ורז קופרמן, אלא אם צוין אחרת.

 קישורים חיצוניים 

 הערות שוליים 

קטגוריה:מיני-אלבומים מ-2026
קטגוריה:אלבומי עברי לידר
קטגוריה:אלבומים בעברית
קטגוריה:אלבומי הפתעה
קטגוריה:אלבומים שהופקו על ידי עדן אטד
קטגוריה:אלבומים שהופקו על ידי רז קופרמן
קטגוריה:אלבומי חברת די-מיוזיק